CELEX: 32018R1641
Language: lv
Date: 2018-07-13 00:00:00
Title: Komisijas Deleģētā regula (ES) 2018/1641 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros konkretizēta informācija, kas kritiski svarīgu vai nozīmīgu etalonu administratoriem jāsniedz par etalona noteikšanā izmantoto metodiku, par metodikas iekšējo pārskatīšanu un apstiprināšanu un par kārtību, kādā veicamas būtiskas izmaiņas metodikā (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/21
               
            
         KOMISIJAS DELEĢĒTĀ REGULA (ES) 2018/1641
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros konkretizēta informācija, kas kritiski svarīgu vai nozīmīgu etalonu administratoriem jāsniedz par etalona noteikšanā izmantoto metodiku, par metodikas iekšējo pārskatīšanu un apstiprināšanu un par kārtību, kādā veicamas būtiskas izmaiņas metodikā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 13. panta 3. punkta trešo daļu,
         tā kā:
         
                     (1)
                  
                  
                     Regulas (ES) 2016/1011 13. panta 1. punktā ir noteikts, ka attiecīgi etalona vai etalonu grupas administratoram ir jāpublicē vai jādara pieejami tās metodikas galvenie elementi, ko tas izmanto attiecīgi etalona vai etalonu grupā ietilpstošu etalonu noteikšanā, ziņas par metodikas iekšējo pārskatīšanu un apstiprināšanu, un kārtība, kādā notiek metodikas būtisku izmaiņu apspriešana un lietotāju informēšana par tām. Šajā regulā ir konkretizēta informācija, kas etalonu administratoriem ir jāsniedz attiecībā uz saviem kritiski svarīgiem vai nozīmīgiem etaloniem. Tā neattiecas uz administratoriem, kuri izstrādā tikai maznozīmīgus etalonus. Ja administrators izstrādā gan maznozīmīgus, gan nozīmīgus vai kritiski svarīgus etalonus, tam būtu jāievēro atbilstība šai regulai attiecībā uz saviem nozīmīgiem un kritiski svarīgiem etaloniem. EVTI par šo pašu tēmu var izdot arī pamatnostādnes, kas adresētas maznozīmīgu etalonu administratoriem.
                  
               
                     (2)
                  
                  
                     Etalonu metodikas ir ļoti dažādas. Tādēļ šajā regulā konkretizētie galvenie elementi būtu jāpublicē vai jādara pieejami tikai tiktāl, ciktāl tie ir nozīmīgi attiecīgajam konkrētajam etalonam.
                  
               
                     (3)
                  
                  
                     Divi galvenie metodikas elementi, kas būtu jāatklāj, lai nodrošinātu kritiski svarīga vai nozīmīga etalona ticamību un precizitāti, ir ievades datu kvantitātes minimums un kvalitātes minimums, kas nepieciešams, lai piemērotu metodiku un veiktu aprēķinu. Turklāt tas, ka etalonu noteikšanā iespējama rīcība pēc sava ieskata, palielina to neaizsargātību manipulāciju gadījumā. Tādēļ, lai pēc iespējas samazinātu šo manipulāciju risku, administratoram savas metodikas galveno elementu vidū būtu jāatklāj tā skaidri formulētie noteikumi par to, kā un kad pieļaujama rīcība pēc sava ieskata.
                  
               
                     (4)
                  
                  
                     Lai palīdzētu potenciāliem lietotājiem izvēlēties vispiemērotāko etalonu no vairākiem potenciāli piemērotiem etaloniem, būtu jāsniedz tiem informācija, kas tiem dotou iespēju saprast, ko ir paredzēts mērīt ar attiecīgo etalonu, kādi ievades dati tiek izmantoti un kā tie tiek izraudzīti, kādas ir etalona sastāvdaļas, kas ir iesaistīts datu vākšanā un etalona aprēķināšanā, kad un kādā mērā iespējama rīcība pēc sava ieskata, kā arī kādi ir metodikas ierobežojumi un kad un kā etalonā varētu tikt veiktas izmaiņas.
                  
               
                     (5)
                  
                  
                     Lai lietotājiem un potenciāliem lietotājiem būtu pietiekama informācija par kārtību, kādā administrators iekšēji pārskata metodiku, administratoram būtu jāpublicē savas politikas nostādnes un procedūras attiecībā uz šo procesu (kopā ar ziņām par iesaistītajām institūcijām) un nozīmīgi saskaņā ar Regulas (ES) 2016/1011 4. pantu ieviesti pārvaldības mehānismi.
                  
               
                     (6)
                  
                  
                     Lai lietotāji un potenciāli lietotāji varētu saprast, kā administrators apspriedīsies par ierosinātām kritiski svarīga vai nozīmīga etalona būtiskām izmaiņām, un ar kādiem apsvērumiem šādas izmaiņas tiks veiktas, administratoram būtu jāatklāj konkrēta informācija, tai skaitā tas, kā tas novērtēs ierosināto izmaiņu ietekmi.
                  
               
                     (7)
                  
                  
                     Ievērojot samērīguma principu, ar šo regulu netiek uzlikts pārmērīgs slogs nozīmīgu etalonu (atšķirībā no kritiski svarīgu etalonu) administratoriem, jo tiem dota iespēja saistībā ar saviem nozīmīgajiem etaloniem izvēlēties samazinātu atklājamās informācijas apjomu, izvēloties mazāku elementu kopumu, vai arī sniegt mazāk ziņu par konkrētiem elementiem.
                  
               
                     (8)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Vērtspapīru un tirgu iestāde.
                  
               
                     (9)
                  
                  
                     Eiropas Vērtspapīru un tirgu iestāde ir rīkojusi atklātu sabiedrisko apspriešanu par regulatīvo tehnisko standartu projektu, uz kuru ir balstīta šī regula, izvērtējusi potenciālās saistītās izmaksas un ieguvumus un lūgusi atzinumu no Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu.
                  
               
                     (10)
                  
                  
                     Lai ievērotu saskanību ar deleģēto regulu, kurā konkretizēti rīcības kodeksa elementi, kurus, balstoties uz datu sniedzēju sniegtiem ievades datiem, izstrādā etalonu administratori, ir lietderīgi atlikt šīs deleģētās regulas piemērošanas sākumdienu par diviem mēnešiem,
                  
               IR PIEŅĒMUSI ŠO REGULU.
         
            1. pants
            Darbības joma
            Šī regula neattiecas uz maznozīmīgu etalonu administratoriem.
         
         
            2. pants
            Kritiski svarīga etalona vai nozīmīga etalona noteikšanā izmantotās metodikas galvenie elementi
            
               1.   Informācija, kas jāsniedz attiecīgi etalona vai etalonu grupas administratoram atbilstoši Regulas (ES) 2016/1011 13. panta 1. punkta a) apakšpunktā noteiktajām prasībām, ietver vismaz šādus elementus, ciktāl tie ir nozīmīgi šim etalonam vai etalonu grupai vai to noteikšanā izmantotajiem ievades datiem:
               
                           a)
                        
                        
                           definīciju un aprakstu par etalonu vai etalonu grupu un aprakstu par tirgus vai ekonomikas norisēm (realitāti), kuras ar to paredzēts mērīt;
                        
                     
                           b)
                        
                        
                           etalona vai etalonu grupas valūtu vai citu mērīšanas vienību;
                        
                     
                           c)
                        
                        
                           kritērijus, pēc kuriem administrators izraugās ievades datu avotus, kas izmantoti etalona vai etalonu grupas noteikšanā;
                        
                     
                           d)
                        
                        
                           etalona vai etalonu grupas noteikšanā izmantotos ievades datu veidus un katram veidam piešķirto prioritāti;
                        
                     
                           e)
                        
                        
                           datu sniedzēju kolēģijas sastāvu un kritērijus, pēc kuriem tiek noteikta kvalificēšanās dalībai tajā;
                        
                     
                           f)
                        
                        
                           aprakstu par etalona vai etalonu grupas sastāvdaļām un kritērijus, pēc kuriem tās tiek izraudzītas un svērtas;
                        
                     
                           g)
                        
                        
                           likviditātes minimuma prasības attiecībā uz etalona vai etalonu grupas sastāvdaļām;
                        
                     
                           h)
                        
                        
                           etalona vai etalonu grupas noteikšanā izmantotās minimumprasības attiecībā uz ievades datu kvantitāti un minimumstandartus attiecībā uz ievades datu kvalitāti;
                        
                     
                           i)
                        
                        
                           skaidri formulētus noteikumus par to, kā un kad etalona vai etalonu grupas noteikšanā ir pieļaujama rīcība pēc sava ieskata;
                        
                     
                           j)
                        
                        
                           to, vai attiecībā uz etalonu vai etalonu grupu tiek ņemta vērā par tā/tās sastāvdaļām saņemto dividenžu vai procentu (kuponu) atkārtota ieguldīšana;
                        
                     
                           k)
                        
                        
                           ja metodika regulāri var tikt mainīta, lai nodrošinātu, ka etalons vai etalonu grupa joprojām ir reprezentatīva attiecīgajam tirgum vai ekonomikas norisēm (realitātei):
                           
                                       i)
                                    
                                    
                                       kritērijus, pēc kuriem nosakāms, kad šādas izmaiņas ir nepieciešamas;
                                    
                                 
                                       ii)
                                    
                                    
                                       kritērijus, pēc kuriem nosakāms šādu izmaiņu biežums; kā arī
                                    
                                 
                                       iii)
                                    
                                    
                                       kritērijus, pēc kuriem šādu izmaiņu ietvaros izlīdzsvarojamas etalona vai etalonu grupas sastāvdaļas;
                                    
                                 
                     
                           l)
                        
                        
                           potenciālos metodikas ierobežojumus un ziņas par metodiku, kas izmantojama ārkārtas apstākļos, tai skaitā nelikvīda tirgus gadījumā vai spriedzes laikposmos, vai tad, ja darījumu datu avoti varētu nebūt pietiekami, precīzi vai ticami;
                        
                     
                           m)
                        
                        
                           aprakstu par datu vākšanā iesaistīto trešo personu lomu etalona vai etalonu grupas aprēķināšanā vai izplatīšanā;
                        
                     
                           n)
                        
                        
                           etalona datu ekstrapolācijā un interpolācijā izmantoto modeli vai metodi.
                        
                     
            
               2.   Administratori var izvēlēties 1. punkta m) un n) apakšpunktā minēto informāciju publicēt vai darīt pieejamu tikai attiecībā uz saviem kritiski svarīgajiem etaloniem.
            
         
         
            3. pants
            Ziņas par metodikas iekšējo pārskatīšanu un apstiprināšanu
            
               1.   Informācija, kas attiecīgi etalona vai etalonu grupas administratoram ir jāsniedz atbilstoši Regulas (ES) 2016/1011 13. panta 1. punkta b) apakšpunktā noteiktajām prasībām, ietver vismaz šādas ziņas:
               
                           a)
                        
                        
                           politikas nostādnes un procedūras attiecībā uz metodikas iekšējo pārskatīšanu un apstiprināšanu;
                        
                     
                           b)
                        
                        
                           ziņas par konkrētiem notikumiem, kas var izraisīt iekšējo pārskatīšanu, tai skaitā ziņas par mehānismiem, ko administrators izmanto, lai konstatētu, vai metodika ir apzināma un pierādāma;
                        
                     
                           c)
                        
                        
                           administratora organizācijas institūcijas vai funkcijas, kas iesaistītas metodikas pārskatīšanā un apstiprināšanā;
                        
                     
                           d)
                        
                        
                           metodikas pārskatīšanā un apstiprināšanā iesaistīto personu veiktās lomas;
                        
                     
                           e)
                        
                        
                           aprakstu par metodikas pārskatīšanā un apstiprināšanā iesaistīto personu iecelšanas un atcelšanas kārtību.
                        
                     
            
               2.   Administratori var izvēlēties 1. punkta d) un e) apakšpunktā minēto informāciju publicēt vai darīt pieejamu tikai attiecībā uz saviem kritiski svarīgajiem etaloniem.
            
         
         
            4. pants
            Būtiskas izmaiņas metodikā
            
               1.   Informācija, kas attiecīgi etalona vai etalonu grupas administratoram ir jāsniedz atbilstoši Regulas (ES) 2016/1011 13. panta 1. punkta c) apakšpunktā un 13. panta 2. punktā noteiktajām prasībām, ietver vismaz šādas ziņas:
               
                           a)
                        
                        
                           aprakstu par informāciju, kas administratoram jāsniedz, uzsākot ikvienu apspriešanas pasākumu, tai skaitā par prasībām atklāt metodikas galvenos elementus, kurus (pēc tā uzskata) ietekmēs ierosinātās būtiskās izmaiņas;
                        
                     
                           b)
                        
                        
                           parasto laika grafiku, ko administrators paredzējis apspriešanai;
                        
                     
                           c)
                        
                        
                           apstākļus, kādos apspriešana var notikt īsākā laikposmā, un aprakstu par kārtību, kādā veicama apspriešana, kas notiek īsākā laikposmā.
                        
                     
            
               2.   Apsvērumi, kas administratoram ir jāsniedz atbilstoši Regulas (ES) 2016/1011 13. panta 1. punkta c) apakšpunktā noteiktajām prasībām, citstarp ietver to, vai etalona vai etalonu grupas reprezentativitāte un piemērotība atsauces statusā finanšu instrumentos un līgumos tiktu apdraudēta, ja kāda no ierosinātajām būtiskajām izmaiņām netiktu veikta.
            
         
         
            5. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).